Çështja e racës kthehet përsëri në qendër të fushatës presidenciale
Ish prifti i kandidatit demokrat Obama, Jeremiah Wright u rishfaq në skenë ditët e fundit duke tronditur fushatën e tij
Marrëdhëniet e pretendentit demokrat për kandidat presidencial Barack Obama me ish priftin e tij, Jeremiah Wright, ka tërhequr vëmendjen tek çështja e racës në fushatën për president të Shteteve të Bashkuara. I përndershmi Wright u rishfaq në skenë ditët e fundit duke tronditur fushatën e zotit Obama. Zoti Wright po u del në mbrojtje shumë prej deklaratave të tij të debatueshme, përfshi thënien se politika e jashtme shtypëse e Shteteve të Bashkuara ishte shkaktarja e sulmeve terroriste të 11 shtatorit dhe se qeveria krijoi virusin e Sidës për të kryer gjenocid kundër afrikano-amerikanëve. Zoti Wright i tha gjithashtu një audience në Uashington këtë javë se ai nuk do të fshihet në prapaskenë nëse zoti Obama fiton postin e presidentit. Të martën, zoti Obama tha se ishte i skandalizuar dhe i dëshpëruar nga komentet e pastorit të tij, të cilat ai i quajti përçarëse dhe shkatërruese. Përqëndrimi i vëmendjes përsëri tek pastori Wright vjen në një kohë kritike në luftën e gjatë dhe të egër për kandidatin e Partisë Demokrate për president mes zotit Obama dhe rivales Hillari Klinton. Zoti Obama vazhdon të jetë përpara për nga numri i delegatëve dhe të dy pretendetët kanë një provë të madhe të martën e ardhshme në zgjedhjet paraprake në Karolinën e Veriut dhe Indiana. Komentet e zotit Wright mund të dëmtojnë përpjekjet e zotit Obama për të zgjeruar mbështetjen mes votuesve të bardhë të klasës punëtore, që kanë preferuar zonjën Klinton në zgjedhjet e fundit paraprake në Pensilvani dhe Ohio. Në Pensilvani, një në gjashtë votues të bardhë thanë se raca ishte një faktor për ta në zgjedhjen mes zotit Obama dhe zonjës Klinton dhe tre të katërtat e tyre votuan për zonjën Klinton. Eksperti politik në Universitetin e Virxhinias Larry Sabato thotë se votuesit historikisht kanë nguruar të pranojnë se raca mund të luaj një rol të rëndësishëm në vendimet e tyre. Por ekspertë të tjerë vënë në pikëpyetje rolin që po luan raca në garën mes dy kandidatëve të Partisë Demokrate. Norman Ornstein është ekspert në Institutin American Enterprise në Washington. Senatori Barak Obama i tha kanalit televiziv Fox se ai beson se raca nuk do të jetë një çështje vendimtare si në betejën për kandidaturën e Partisë Demokrate ashtu edhe në zgjedhjet e përgjithshme të nëntorit. Disa anketa të opinionit publik në muajt e fundit sugjerojnë se amerikanë janë më të gatshëm të zgjedhin një president afrikano amerikan sesa një grua. Në dy anketa të ndryshme, më shumë se 70 përqind e atyre që u pyetën thanë se vendi është gati për një president afrikano-amerikan krahasuar me pak më shumë se 60 përqind që thanë të njëjtën gjë për një grua presidente. //kk//